CELEX: 62022TN0233
Language: mt
Date: 2022-04-28 00:00:00
Title: Kawża T-233/22: Rikors ippreżentat fit-28 ta’ April 2022 – Islentyeva vs Il-Kunsill

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/70
            
         
      Rikors ippreżentat fit-28 ta’ April 2022 – Islentyeva vs Il-Kunsill
      (Kawża T-233/22)
      (2022/C 237/91)
      Lingwa tal-kawża: il-Franċiż
      
         Partijiet
      
      
         Rikorrent: Ekaterina Islentyeva (Strassen, il-Lussemburgu) (rappreżentant: F. Moyse, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara ammissibbli dan ir-rikors għal annullament ippreżentat abbażi tal-Artikolu 263 tat-Trattat dwar il-Funzjonament tal-Unjoni Ewropea;
               
            
                  —
               
               
                  fir-rigward tal-mertu, tannulla d-Deċiżjoni (PESK) 2022/335 (ĠU 2022, L 57, p. 4) tat-28 ta’ Frar 2022 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna (ĠU 2014, L 229, p. 13) u, min-naħa l-oħra, ir-Regolament tal-Kunsill (UE) 2022/334 (ĠU 2022, L 57, p. 1) li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna;
               
            
                  —
               
               
                  sussidjarjament, tannulla d-dispożizzjonijiet rilevanti tal-atti kkontestati;
               
            
                  —
               
               
                  għaldaqstant, tirrikonoxxi lil Ekaterina Islentyeva d-dritt li tuża l-liċenzja ta’ bdot privat tagħha u titlaq, ittir u tinżel fit-territorju tal-Unjoni Ewropea;
               
            
                  —
               
               
                  fi kwalunkwe każ, tikkundanna lill-Kunsill tal-Unjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv, ibbażat fuq il-ksur tal-obbligu ta’ motivazzjoni prevista fit-tieni paragrafu tal-Artikolu 296 TFUE u fl-Artikolu 41 tal-Karta tad-Drittijiet Fundamentali tal-Unjoni Ewropea. Ir-rikorrenti ssostni f’dan ir-rigward, li f’dan il-każ, l-atti kkontestati ma jindikawx b’mod ċar u inekwivoku r-raġunament tal-istituzzjoni, l-awtur tal-att, fatt li ma jippermettilhiex li tkun taf il-ġustifikazzjonijiet tal-miżura adottata u jipprekludi lill-qorti kompetenti teżerċita l-istħarriġ tagħha.
               
            
                  2.
               
               
                  It-tieni motiv, ibbażat fuq ksur tal-prinċipju ta’ proporzjonalità. Ir-rikorrenti ssostni li l-miżuri restrittivi li jipprojbixxu l-użu tal-liċenzja tagħhom ta’ bdot privat tal-ajruplan minn kull ċittadin Ewropew li jkun, barra minn hekk, ċittadin Russu huma sproporzjonati u mhux neċessarji fid-dawl tal-għanijiet li jridu jintlaħqu.
               
            
                  3.
               
               
                  It-tielet motiv, ibbażat fuq ksur tal-Artikoli 2, 3 u 21 TUE. Ir-rikorrenti tqis li l-miżuri adottati ma humiex kompatibbli mal-valuri tal-Istat tad-dritt u mal-prinċipju ta’ nondiskriminazzjoni.
               
            
                  4.
               
               
                  Ir-raba’ motiv, ibbażat fuq ksur tal-Artikoli 20 u 21 tal-Karta tad-Drittijiet Fundamentali tal-Unjoni Ewropea u tal-Artikolu 18 TFUE. Ir-rikorrenti, li għandha nazzjonalità doppja tar-Russja u tal-Lussemburgu, tqis li hija suġġett għal diskriminazzjoni sa fejn, minn naħa, hija ttrattata b’mod differenti minn ċittadini Ewropej oħra li jkomplu jgawdu mid-dritt li jużaw il-liċenzja ta’ bdot tagħhom u, min-naħa l-oħra, hija ttrattata bl-istess mod bħaċ-ċittadini Russi l-oħra, filwaqt li hija tinsab f’sitwazzjoni differenti.
               
            
                  5.
               
               
                  Il-ħames motiv, ibbażat fuq ksur tal-Artikolu 45 tal-Karta tad-Drittijiet Fundamentali tal-Unjoni Ewropea. Ir-rikorrenti ssostni li l-miżuri restrittivi li hija suġġett għalihom jipprekluduha milli tgawdi mill-moviment liberu tal-persuni sa fejn hija pprojbita milli ttir fit-territorju ta’ Franza, tal-Ġermanja jew tal-Belġju.